༈ བླ་མ་སྐུ་གསུམ་དགོངས་འདུས་ལས། རྩ་གསུམ་སྤྱི་ཡི་མེ་མཆོད་ལས་བཞིའི་བང་མཛོད་ལས་དབང་གི་མེ་མཆོད་ཁོལ་དུ་ཕྱུང་བ་བཞུགས་སོ། དེ་ཡང་དབང་གི་སྲེག་བླུགས་བྱ་བ་ལ། ཐོག་མར། གཞུང་ལས། ཕྱིའི་འབྱུང་ཁམས་གཟའ་སྐར་དུས་སྦྱོར་དང་༔ ནང་འབྱུང་ལུས་ཀྱང་རྒྱན་གོས་ཁ་དོག་བསྒྱུར༔ ཞེས་པ་ཕྱིའི་འབྱུང་བའི་ཁམས་དང་གཟའ་སྐར་འཕྲོད་སྦྱོར་སོགས་དབང་ལ་ཤིས་པའི་དུས་ཚེས་བཟང་པོར། ཆུ་ཚོད་དགོང་མོ་ཡི་དུས་སུ་ཁ་ནུབ་ཏུ་བལྟས་ལ། སྒྲུབ་པ་པོ་རྒྱན་གོས་དང་ཁྲི་གདན་སྟེགས་ཁེབས་ཁ་དོག་དམར་པོར་བསྒྱུར་བ་དང་། ཐབ་དབྱིབས་ཀྱང་། དབང་ལ་ཟླ་གམ་དམར་པོ་པདྨས་མཚན༔ ཞེས་ཐབ་སྟེགས་ཁྲུ་གང་བ་གཞི་དམར་པོ་ལ་སེར་བཅད་དཀྱིལ་འཁོར་ཟླ་གམ་པདྨ་ལྕགས་ཀྱུས་མཚན་པ་པད་ཕྲེང་གིས་བསྐོར་བ་དང་། རྫས་ནི། མེ་དར་དཔལ་འབར་རླུང་གཡབ་ཀུ་ཤ་མར་ཁུ་ཡམ་ཤིང་སོགས་སྤྱི་དང་། གཞུང་ལས། དབང་ལ་མེ་ཏོག་གླང་སྣ་དམར་པོ་སོགས༔ འབྲུ་སྨན་ཤིང་འབྲས་དར་ཟབ་དམར་པོའི་རིགས༔ སིནྡྷུ་ར་དང་ལི་ཁྲི་མཚལ་དང་སྦྱར༔ ཞེས་དབང་ལ་ཁྱད་པར་རྫས་མེ་ཏོག་གླང་སྣ་དམར་པོ་སོགས་མེ་ཏོག་དམར་པོ་འབྲུ་སྨན་ཤིང་འབྲས་དར་ཟབ་དམར་པོའི་རིགས་སིནྡྷུ་ར་དང་ལི་ཁྲི་མཚལ་དང་པདྨ་རཀྟ་སྦྱར་བ་དང་མྱོས་བྱེད་ཀྱིས་སྦགས་པ་བཅས་འདུ་བྱ། དམིགས་བསལ་བསྒྲུབ་བྱ་ཁྱད་པར་བ་སོགས་དབང་དུ་བྱེད་ན་མན་ངག་གཞན་ལ་བལྟ་བར་བྱའོ། མདོར་ན་རང་གི་གཡས་སུ་མཆོད་རྫས་གཡོན་དུ་བསྲེག་རྫས། མདུན་དུ་ནང་མཆོད་རྡོར་དྲིལ་གཟར་བླུགས་ཌཱ་མ་རུ་ལས་བུམ་བཅས་བཀོད། ལས་ཀྱི་གཞུང་བསྲང་། མཆོད་བསྟོད་བསྡུ་ཞིང་རྗེས་ཐོབ་སྐད་ཅིག་གིས་ལྷར་ལྡང་ལ། ཐོག་མར་རྡོར་དྲིལ་བྱིན་རློབ་ནི། ཨོཾ་མ་ཧཱ་བཛྲ་ཧཱུྃ། ཞེས་རྡོ་རྗེ་ཐུགས་ཀར་གསོར། ཨོཾ་བཛྲ་གྷཎྜེ་ཨཿ དྲིལ་བུ་དཀྲོལ། ཨོཾ་སརྦ་ཏ་ཐཱ་ག་ཏ་མཧཱ་ཨ་ནུ་རཱ་ག་ཎ་ཛྙ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཐུགས་ཀར་འཁྱུད་རྒྱ་བྱ་ལ། དེ་ནས་གཤེགས་བསྡུ་མ་གྲུབ་བར་རྡོར་དྲིལ་སར་མི་འཇོག འདི་མན་ཕྱག་ལེན་གཡོན་པའི་ཀུན་སྤྱོད་དབང་གི་བཞུགས་ཚུལ་རྒྱལ་པོ་རོལ་པའི་སྟབས་དང་ཕྱག་རྒྱ་ཡང་སྲིན་ལག་སྒྲེང་བ་པདྨའི་རྒྱ་ཁོ་ནས་འབུལ་བ་སོགས་བྱེ་བྲག་ཕྱེད་པར་བྱའོ། དང་པོ་ཐབ་དང་བསྲེག་རྫས་ལ་ལས་ཆུས་བྲན་ཏེ། ཨོཾ་བཛྲ་ཨ་མྲྀ་ཏས་བསངས། ཨོཾ་སྭ་བྷ་ཝས་སྦྱང་། བདག་ཉིད་ལྷར་གསལ་ཐུགས་ལས་འཕྲོས་པ་ཡི༔ རྃ་ཡྃ་ཁྃ་ཞུ་མ་དག་དྲི་མ་སྦྱངས༔ བྷྲཱུྃ་ལས་སྣ་ཚོགས་རཏྣའི་སྣོད་ཡངས་པར༔ ཨོཾ་ལས་དམ་ཚིག་རྫས་རྣམས་བདུད་རྩིར་རྟོགས༔ ཨཱཿཧཱུྃ་ཧོ་ཡིས་སྣང་སྲིད་གང་བར་སྤེལ༔ རྃ་ཡྃ་ཁྃ༔ སྥ་ར་ཎ་ཕཊ྄ཿ བཛྲ་དྷརྨ་ཨཱཿ སཾ་ཧ་ར་ཎ་ཧཱུྃ༔ བྷྲཱུྃ་རཏྣ་བི་ཤུདྡྷེཿཨཱཿ ཨོཾ་ཨཱཿཧཱུྃ་ཧོས་བྱིན་གྱིས་བརླབས། རྡོ་རྗེ་རྩེ་གཅིག་པའི་རྒྱས་རེག་ལ། ཨོཾ་སྭཱ་ཧཱཿ རྫས་རྣམས་བཀྲུ། ཨོཾ་ཨགྣེ་ཡེ་ཛྭ་ལ་རཾ། ༼གཡོན་དུ་༽བསྐོར་ལ་མེ་སྤར། ཧཱུྃ་ཧཱུྃ་གིས་རླུང་གཡབ། ཨགྣེ་ཡེ་སྭཱ་ཧཱ། མར་ཁུ་ལན་གསུམ་འབུལ། ཨོཾ་ཨ་པྲ་ཏི་ཧ་ན་བཛྲ་ཡེ་སྭཱ་ཧཱ། གཉིས་པ་དངོས་གཞི་ཐབ་དང་དམ་ཡེ་དབྱེར་མེད་ཀྱི་ལྷ་བསྐྱེད་པ་ནི། ཨཱཿ འཁོར་འདས་ཡེ་དག་ལྷུན་གྲུབ་རྒྱལ་བའི་ཞིང་༔ སོར་རྟོག་ཡེ་ཤེས་ན་བཟའ་དཀར་མོའི་མཁར༔ ཡེ་ཤེས་སྒྱུ་མ་རོལ་པའི་དཀྱིལ་འཁོར་པ༔ ཆུ་ཟླའི་ཟློས་གར་མ་འདྲེས་རྫོགས་པར་གསལ༔ ཐབ་དབུས་བྷྲཱུྃ་གྱུར་གཞལ་ཡས་ཁང་༔ རིན་ཆེན་ལས་གྲུབ་རྒྱས་པའི་དབྱིབས༔ གྲུ་བཞི་སྒོ་བཞི་རྒྱན་རྟ་བབས༔ ཕྱི་ནང་བརྩེགས་རིམ་ཆོས་ཏོག་ཚང་༔ དེ་ནང་དགོས་འབྱུང་རིན་ཆེན་ཁྲིར༔ པདྨ་འབྱུང་གནས་དབང་སྡུད་སོགས་བསྟོད་པའི་བར་བཏང་། བྱེ་བྲག་བསྲེག་རྫས་འབུལ་བ་ནི། ལྷ་ཚོགས་ལྗགས་ཧཱུྃ་གཟར་བུ་རཾ་མཚན་ལས༔ བསྲེག་རྫས་བདུད་རྩིར་དྲངས་ཏེ་གསོལ་བས་མཉེས༔ ནམ་མཁའ་གང་བའི་འོད་དམར་རབ་འཕྲོས་ཏེ༔ དབང་གི་ཕྲིན་ལས་རབ་འབྱམས་སྒྲུབ་པར་བསམ། ཨོཾ་མ་ཧཱ་གུ་རུ་པདྨ་རཱ་ཛ་ཌཱཀྐི་ཧ་རི་ནི་ས་ས་མཱ་ཡ་ཛ་ཛཿ རང་སྔགས་ཁོ་ནས་དགང་བླུགས་དང་ཡམ་ཤིང་སྤུངས་རྫས་སོགས་གོ་རིམ་བཞིན་འབུལ་ལ། སྔགས་བརྒྱ་རེའི་མཚམས་སོགས་བསྟུན་འདོད་གསོལ་ནི། རཾ༔ ཡེ་ཤེས་ཀློང་ཡངས་འཁྱིལ་བའི་ཧོམ་ཁུང་དུ༔ དམ་རྫས་བདུད་རྩི་འབར་བའི་བསྲེག་རྫས་འབུལ༔ དམ་ཚིག་བཞིན་ལས་ཅི་བདེར་བཞེས་ནས་ཀྱང་༔ ཐོགས་མེད་ལས་ཀྱི་འབྲས་བུ་མཆིས་པར་མཛོད༔ ཧོཿ རྒྱལ་བའི་མཐུ་བྱིན་ལྷ་འདྲེའི་སྲོག་སྙིང་དང་༔ ཆེ་དགུ་གཉེན་བཅུ་རྒྱལ་བློན་བཙུན་མོ་སྲས༔ འཁོར་འབངས་ཕོ་མོ་ཟས་ནོར་ལོངས་སྤྱོད་ཚོགས༔ འབད་མེད་རིག་པའི་ངང་དུ་དབང་སྡུད་གྱུར༔ ཧྲཱིཿ ཝཱ་ཤཾ་ཀུ་རུ་ཡེ་སྭཱ་ཧཱ༔ སོགས་སྦྱར་ལ་གྲངས་མ་རྫོགས་བར་བསགས། ལས་གཞུང་ལྟར་མཆོད་པ་དང་མཆོད་སྔགས་ཁ་ཕྲལ་ནས། ཨོཾ་བཛྲ་ཨརྒྷཾ་པྲ་ཏཱིཙྪ་ཡེ་སྭཱ་ཧཱ་ནས་ཤབྡ་པྲ་ཏཱིཙྪ་ཡེ་སྭཱ་ཧཱ། མཆོད་པ་དང་། ཨོཾ་སརྦ་པཉྩ་ཨ་མྲྀ་ཏ་པཱུ་ཛ་ཨཱཿཧཱུྃ༔ སྨན་མཆོད། ཨོཾ་མ་ཧཱ་རཀྟ་ལ་པཱུ་ཛ་ཨཱཿཧཱུྃ༔ རཀྟ་དང་། ཨོཾ་མ་ཧཱ་བ་ལིངྟ་པཱུ་ཛ་ཨཱཿཧཱུྃ༔ གཏོར་མ་བཅས་སོ་སོར་ཐབ་ལ་འབུལ། ཨོཾ་བཛྲ་ཏཾ་བུ་ལ་ཡེ་སྭཱ་ཧཱ། ཞེས་སོ་རྩི་དང་། ཨོཾ་བཛྲ་ཝསཏྲ་ཡེ་སྭཱ་ཧཱ། ཞེས་གོས་ཟུང་བཅས་འབུལ། དེ་ནས་གཞུང་གི་བསྟོད་པ་བྱ། བཤགས་པ་ནི། ཧོཿ ཆོས་ཉིད་དོན་ལ་ནོར་འཁྲུལ་མི་དམིགས་ཀྱང་༔ ལྟ་དམན་རིག་པའི་འུབ་ཏུ་མ་ཆུབ་པའི༔ ལྷ་སྔགས་ཏིང་འཛིན་ཆོ་ག་ཡོ་བྱད་རྫས༔ ལྷག་ཆད་འགལ་འཁྲུལ་རང་གནོང་བཟོད་པར་གསོལ༔ ཡི་གེ་བརྒྱ་པ་བཟླས་པས་འཁོན་གཅུགས་སྦྱང་། ཡེ་ཤེས་པ་གཤེགས་། དམ་ཚིག་པ་ལྟེ་བའི་ཨ་ཐུང་ལ་ཐིམ་པར་གྱུར། མཐར་ལོང་ཁོམ་ཡོད་ན་མེ་རང་ཞི་ལ་བཏང་ངམ་མིན་ན་ཆུ་ཆང་གིས་བསད། ཐལ་བ་ཆུ་ཀླུང་ངམ་རྒྱ་མཚོར་དོར། རྗེས་སུ་བསྔོ་སྨོན་བཀྲ་ཤིས་མདོར་བསྡུས་དང་མཐའ་རྟེན་ཚོགས་འཁོར་སོགས་སོ་སོའི་གཞུང་ལྟར་བྱའོ། འགྲོ་འདུལ་པད་རྒྱལ་གླིང་པའི་ཟབ་གཏེར་རྩ་གསུམ་སྤྱིའི་མེ་མཆོད་ལས་བཞིའི་བང་མཛོད་ལས་འཕྲལ་མཁོའི་ཆེད་དབང་གི་མེ་མཆོད་ཁུལ་དུ་ཕྱུང་བ་པོ་གུ་ཧྱའོ།